Sag C-121/11
Pro-Braine ASBL m.fl.
mod
Commune de Braine-le-Château, procesdeltager: Veolia es treatment SA
(anmodning om præjudiciel afgørelse indgivet af Conseil d’État)
»Direktiv 1999/31/EF – deponering af affald – direktiv 85/337/EØF – vurdering af visse offentlige og private projekters indvirkning på miljøet – afgørelse om fortsat drift af et godkendt deponeringsanlæg uden at der foreligger en vurdering af indvirkningerne på miljøet – begrebet »tilladelse««
Sammendrag af dom
Miljø – vurdering af visse projekters indvirkning på miljøet – direktiv 85/337 – de kompetente myndigheders forpligtelse til at foretage en vurdering forud for godkendelsen – begrebet godkendelse – begrebet projekt
[Rådets direktiv 85/337, som ændret ved direktiv 2003/35, art. 1, stk. 2, og bilag II, punkt 13, første led, og direktiv 1999/31, art. 14, litra b)]
En endelig afgørelse om fortsat drift af et bestående deponeringsanlæg, der er truffet i henhold til artikel 14, litra b), i direktiv 1999/31 om deponering af affald på grundlag af en overgangsplan, udgør kun en »tilladelse« som omhandlet i artikel 1, stk. 2, i direktiv 85/337 om vurdering af visse offentlige og private projekters indvirkning på miljøet, som ændret ved direktiv 2003/35, når denne afgørelse giver tilladelse til en ændring eller udvidelse af anlægget eller området ved hjælp af arbejder eller indgreb, som ændrer områdets fysiske karakteristika, der kan være til skade for miljøet som omhandlet i punkt 13 i bilag II til nævnte direktiv 85/337, og således udgør et »projekt« som omhandlet i sidstnævnte direktivs artikel 1, stk. 2.
Det tilkommer den nationale ret at efterprøve, om dette er tilfældet. Ved vurderingen af, om miljøet tilføjes skade, skal der i forbindelse med denne efterprøvelse tages hensyn til den omstændighed, at den overgangsplan, der godkendes ved en sådan endelig afgørelse, har til formål – således som det er anført i 26. betragtning til direktiv 1999/31 – at der træffes de nødvendige foranstaltninger for at tilpasse et bestående deponeringsanlæg til direktivets bestemmelser, og at denne afgørelse således er et led i en miljøbeskyttelsespolitik.
(jf. præmis 35-37 og domskonkl.)